LV Eiropas Savienības Oficiālais Vēstnesis L 111/19

KOMISIJAS ĪSTENOŠANAS LĒMUMS

(2011. gada 27. aprīlis)

par propizohlora neiekļaušanu Padomes Direktīvas 91/414/EEK I pielikumā un grozījumiem Komisijas Lēmumā 2008/941/EK

(izziņots ar dokumenta numuru C(2011) 2726)

(Dokuments attiecas uz EEZ)

(2011/262/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,

tā kā:

(1) Komisijas Regulā (EK) Nr. 1112/2002 (2) un Komisijas Regulā (EK) Nr. 2229/2004 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas ceturtā posma īstenošanai un izveidots to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Propizohlors ir minētajā sarakstā.

(2) Iesniedzējs saskaņā ar Regulas (EK) Nr. 2229/2004 24.e pantu divu mēnešu laikā no novērtējuma ziņojuma projekta saņemšanas atsauca savu atbalstu šīs darbīgās vielas iekļaušanai Direktīvas 91/414/EEK I pielikumā. Līdz ar to tika pieņemts Komisijas 2008. gada 8. decembra Lēmums 2008/941/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4), ar kuru nosaka, ka propizohloru neiekļauj minētajā pielikumā.

(3) Sākotnējais ziņotājs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta 14. līdz 19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

(4) Pieteikumu iesniedza Ungārijai, kura ar Regulu (EK) Nr. 2229/2004 bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie izmantošanas veidi ir tādi paši kā tie, uz kuriem attiecas Lēmums 2008/941/EK. Minētais pieteikums atbilst arī visām pārējām Regulas (EK) Nr. 33/2008 15. pantā noteiktajām pamatprasībām un procedūras prasībām.

(5) Ungārija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā minēto ziņojumu 2009. gada 30. novembrī nosūtīja Eiropas Pārtikas nekaitīguma iestādei (turpmāk “iestāde”) un Komisijai. Iestāde ar papildu ziņojumu iepazīstināja pārējās dalībvalstis un pieteikuma iesniedzēju, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde 2010. gada 9. septembrī iesniedza Komisijai atzinumu par propizohloru (6), kas sagatavots, pamatojoties uz datiem, kuri sniegti saskaņā ar Regulu (EK) Nr. 33/2008. Dalībvalstis un Komisija Pārtikas aprites un dzīvnieku veselības pastāvīgajā komitejā pārskatīja novērtējuma ziņojuma projektu, papildu ziņojumu un iestādes slēdzienu un 2011. gada 24. martā pabeidza tos kā Komisijas pārskata ziņojumu par propizohloru.

(6) Šīs darbīgās vielas novērtēšanas gaitā tika konstatētas vairākas problēmas. Jo īpaši nebija iespējams veikt uzticamu patērētāju riska novērtējumu un izdarīt secinājumus par atlieku definīciju propizohloram un tā metabolītiem, jo trūka datu par vairāku metabolītu toksikoloģisko nozīmīgumu (M2 (7), M7 (8), M12 (9), M14 (10), M17 (11), M20 (12), M22 (13) un M35 (14)). Turklāt nevar izslēgt vairāku metabolītu (M1 (15), M2, M5 (16), M7 un M9 (17)), kuru toksikoloģiskais un ekotoksikoloģiskais nozīmīgums nav zināms un kuru saturs vairākos modelētajos scenārijos par absorbciju gruntsūdeņos pārsniedza atļauto koncentrāciju 0,1 μg/l, kas noteikta Padomes 1998. gada 3. novembra Direktīvā 98/83/EK par dzeramā ūdens kvalitāti (18), kaitīgu ietekmi uz gruntsūdeņiem. Visbeidzot, esošie dati nebija pietiekami, lai varētu izdarīt secinājumus par galvenā augsnes metabolīta M9 iedarbību uz augsni, sedimentiem un gruntsūdeņiem un pabeigt riska novērtējumu attiecībā uz ūdens organismiem.

(7) Komisija aicināja pieteikuma iesniedzēju sniegt piezīmes par mērķtiecīgi veiktās salīdzinošās pārskatīšanas rezultātiem. Tāpat Komisija saskaņā ar Regulas (EK) Nr. 33/2008 21. panta 1. punktu aicināja pieteikuma iesniedzēju sniegt piezīmes par pārskata ziņojuma projektu. Pieteikuma iesniedzējs sniedza piezīmes, kas tika rūpīgi izskatītas.

(8) Tomēr, neskatoties uz pieteikuma iesniedzēja minētajiem argumentiem, konstatētās problēmas nevarēja novērst, un novērtējumi, kurus veica, pamatojoties uz informāciju, ko iesniedza saskaņā ar Regulu (EK) Nr. 33/2008 un novērtēja iestādes ekspertu sanāksmēs, neliecina, ka, ņemot vērā paredzētos izmantošanas nosacījumus, propizohloru saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(9) Tāpēc propizohlors nav iekļaujams Direktīvas 91/414/EEK I pielikumā.

(10) Šis lēmums neizslēdz iespēju iesniegt nākamo pieteikumu par propizohloru saskaņā ar Direktīvas 91/414/EEK 6. panta 2. punktu un Regulas (EK) Nr. 33/2008 II nodaļu.

(11) Skaidrības labad Lēmuma 2008/941/EK pielikumā jāsvītro ieraksts par propizohloru.

(12) Tādēļ ir lietderīgi attiecīgi grozīt Lēmumu 2008/941/EK.

(13) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Propizohloru neiekļauj darbīgo vielu sarakstā Direktīvas 91/414/EEK I pielikumā.

2. pants

Dalībvalstis nodrošina, ka:

a) atļaujas augu aizsardzības līdzekļiem, kuros ir propizohlors, tiek atsauktas līdz 2011. gada 27. oktobrim;

b) no šā lēmuma publicēšanas dienas netiek piešķirtas un pagarinātas atļaujas augu aizsardzības līdzekļiem, kuru sastāvā ir propizohlors.

3. pants

Papildlaiks, ko dalībvalstis piešķir saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 2012. gada 27. oktobrī.

4. pants

Lēmumā 2008/941/EK svītro ierakstu par “propizohloru”.

5. pants

Šis lēmums ir adresēts dalībvalstīm.

Briselē, 2011. gada 27. aprīlī Komisijas vārdā – Komisijas loceklis John DALLI

(1) OV L 230, 19.8.1991., 1. lpp.

(2) OV L 168, 27.6.2002., 14. lpp.

(3) OV L 379, 24.12.2004., 13. lpp.

(4) OV L 335, 13.12.2008., 91. lpp.

(5) OV L 15, 18.1.2008., 5. lpp.

(6) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance propisochlor. EFSA Journal 2010; 8(9):1769 (60 lpp.). doi:10.2903/j.efsa.2010.1769. Pieejams tiešsaistē: www.efsa.europa.eu.

(7) 2-[(2-etil-6-metilfenil) (izopropoksimetil)amino]-2-oksoetānsulfonskābe.

(8) ({2-[(2-etil-6-metilfenil) (izopropoksimetil)amino]-2-oksoetil}sulfinil) etiķskābe.

(9) Nenoteikts savienojums lopbarības kukurūzā un saulespuķu sēklās.

(10) 3-({2-[(2-etil-6-metilfenil)amino]-2-oksoetil}sulfinil)-2-hidroskipropānskābe.

(11) N-(2-etil-6-metilfenil)-2-(heksopiranosiloksi)-N-[(propān-2-iloksi)metil]acetamīds.

(12) Metil3-[(2-{(2-etil-6-metilfenil)[(propān-2-iloksi)metil]amino}-2-oksoetil)sulfinil]-2-hidroksipropanoāts.

(13) Nenoteikts savienojums kukurūzā, cukurbietēs un saulespuķu sēklās.

(14) Nenoteikts savienojums saulespuķu sēklās.

(15) 2-[(2-etil-6-metilfenil)amino]-2-oksoetānsulfonskābe.

(16) N-(2-etil-6-metilfenil)-2-hidroksi-N-(izopropoksimetil)acetamīds.

(17) N dimērs-(2-etil-6-metilfenil)-N-(izopropoksimetil)-2-(merkapto) acetamīds.

(18) OV L 330, 5.12.1998., 32. lpp.